OBH 3385/1998.
Az állampolgári jogok országgyűlési biztosa általános helyettesének jelentése
Előadó: Dr. Dunavölgyi Szilveszter

Az eljárás megindítása
A panaszos az Országgyűlési Biztos Hivatalához intézett beadványában sérelmezte, hogy az UTI KISDUNA-COM Rt. a távbeszélő díj számlájára és az azzal összefüggő idegen vonalhasználat gyanújára utaló panaszát nem megfelelően vizsgálta ki.
Az Rt. igazgatójától a jogbiztonság követelménye sérelmének lehetősége miatt felvilágosítást kértem.
Az ügy jogszabályi háttere
1959. évi  IV. törvény;
1992. évi LXXII. törvény;
30/1997. (XII.20.) KHVM. rendelet
1949. évi XX. törvény 2.  §. (1) bekezdése;
1993. évi LIX. törvény.
A megállapított tényállás
A panaszos számla elleni kifogásait a társaság, a MATÁV Rt. és a Pest Megyei Közigazgatási Hivatal Fogyasztóvédelmi Felügyelősége is kivizsgálta, amelyek eredménye az idegen vonalhasználatot kizárta és a számlázás helyességét igazolta. 
A panaszos birtokában lévő készülékről olyan kézi kapcsolású külföldi hívást is kezdeményeztek, amelynél az összeköttetés csak az adott (hívást kezdeményező) távbeszélő állomás központ által való visszahívásával jöhet létre.
A vizsgálat megállapításai
A társaság eljárásával alkotmányos jogsérelmet nem idézett elő, mert a panaszos kérelmeit (kifogásait) megvizsgálta, és annak eredményéről megfelelő tájékoztatást adott, valamint a jogorvoslati lehetőségre a figyelmet felhívta.
Ezért a beadványt az állampolgári jogok országgyűlési biztosáról szóló 1993. évi LIX. törvény 19. §. (2) bekezdése alapján - mint alaptalant - elutasítom.
Az 1993. évi LIX. törvény 19. §. (1) bekezdése alapján erről a panaszost a jelentés egy példányának megküldésével értesítem.

Budapest, 1998. 08. 10.

Dr. Polt Péter